Document ID: 32009D0495

KOMISIJAS LĒMUMS
(2009. gada 26. jūnijs),
ar ko groza Lēmumu 2006/415/EK par dažiem aizsardzības pasākumiem saistībā ar augsti patogēnu H5N1 apakštipa putnu gripu Kopienas mājputniem
(izziņots ar dokumenta numuru C(2009) 4994)
(Dokuments attiecas uz EEZ)
(2009/495/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
ņemot vērā Padomes 2005. gada 20. decembra Direktīvu 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (3), un jo īpaši tās 63. panta 3. punktu,
tā kā:
(1)
Direktīvā 2005/94/EK paredzēti noteikti profilaktiski pasākumi, kas saistīti ar putnu gripas uzraudzību un savlaicīgu noteikšanu, un obligātie kontroles pasākumi, kas piemērojami minētās slimības uzliesmojuma gadījumā starp mājputniem vai citiem nebrīvē turētiem putniem. Tajā paredzēts sagatavot sīki izstrādātus noteikumus, kas epidemioloģiskās situācijas dēļ vajadzīgi papildus minētajā direktīvā paredzētajiem obligātajiem kontroles pasākumiem.
(2)
Komisijas 2006. gada 14. jūnija Lēmumā 2006/415/EK par dažiem aizsardzības pasākumiem saistībā ar augsti patogēnu H5N1 apakštipa putnu gripu Kopienas mājputniem (4) paredzēti daži aizsardzības pasākumi, kas piemērojami, lai nepieļautu minētās slimības izplatīšanos, tostarp A un B apgabalu noteikšana, kolīdz rodas aizdomas par slimības uzliesmojumu vai tas ir apstiprināts. Minētie apgabali uzskaitīti Lēmuma 2006/415/EK pielikumā. Minētajā pielikumā, kas grozīts ar Komisijas Lēmumu 2008/812/EK (5), iekļautas Vācijas un Polijas teritorijas daļas. Lēmuma 2006/415/EK termiņš beidzas 2009. gada 30. jūnijā.
(3)
Tā kā joprojām pastāv augsti patogēnās H5N1 apakštipa putnu gripas uzliesmojumu risks, gadījumos, kad mājputnos tiek atklāts minētais vīruss, jāturpina piemērot Lēmumā 2006/415/EK noteiktos pasākumus, ar tiem papildinot Direktīvā 2005/94/EK paredzētos pasākumus.
(4)
Ņemot vērā pašreizējo epidemioloģisko situāciju saistībā ar putnu gripu Kopienā, Lēmuma 2006/415/EK piemērošanas laikposms ir jāpagarina līdz 2010. gada 31. decembrim.
(5)
Vācija un Polija ir paziņojušas Komisijai, ka, pateicoties labvēlīgajam stāvoklim attiecībā uz šo slimību to teritorijā, tās vairs nepiemēro aizsardzības pasākumus saistībā ar augsti patogēnās H5N1 apakštipa putnu gripas uzliesmojumiem. Tāpēc saskaņā ar Lēmumu 2006/415/EK noteiktie pasākumi minēto dalībvalstu A un B apgabalos vairs nav jāpiemēro, un minētie apgabali jāsvītro no minētā lēmuma pielikuma.
(6)
Tādēļ attiecīgi jāgroza Lēmums 2006/415/EK.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2006/415/EK groza šādi.
1)
12. pantā datumu “2009. gada 30. jūnijam” aizstāj ar datumu “2010. gada 31. decembrim”.
2)
Pielikuma A un B daļā svītro ierakstus attiecībā uz Vāciju un Poliju.
2. pants
Šo lēmumu piemēro no 2009. gada 1. jūlija.
3. pants
Šis lēmums ir adresēts dalībvalstīm.
Briselē, 2009. gada 26. jūnijā

Labels: 0
18
6